blålange
Store norske leksikon,Biologi,Dyreriket,Ryggstrengdyr,Virveldyr,Strålefinnefisker,Torskefisker,Torskefamilien,Molva
Blålange er en fisk i lakefamilien. Denne arten har tidligere blitt klassifisert som tilhørende torskefamilien.
Blålangen er en nær slektning av lange. Blålangen er en nordatlantisk fisk, men er også å finne i Middelhavet. Det er kjente gyteplasser langs Storegga, ved Færøyene, vest av Hebridene og sør for Island.Blålangen kan bli opptil 1,5 meter lang og 15 kilogram tung. Ryggen er mørkebrun eller bronsefarget mens buken er lysere grå. Blålangen kjennes fra lange på at skjeggtråden er svært kort (kortere enn øyets diameter).Blålangen finnes vanligvis på relativt dypt vann, oftest fra 350–500 meter. Gytingen kan ofte skje på dyp ned til 2000 meter, men vanligere grunnere enn 1000 meter. Biologien er relativt dårlig kjent.Blålangen er vurdert til å være i tilbakegang, hovedsakelig på grunn av overbeskatning. I forbindelse med gytingen samler blålangen seg og blir lett å beskatte. I Norge har det ikke vært noe rettet fiske siden 2009, men noe tas som bifangst i andre fiskerier. Blålangen er plassert på Norsk rødliste for arter; både i 2015 og 2021 ble den kategorisert som sterkt truet.Til tross for at blålangen er truet av overbeskatning, foregår det fiske etter arten. Fisket foregår i EU-sonen av Nordsjøen, ved Island og Færøyene. Les mer i Store norske leksikon torskefamilien lakefamilien